Хвитта абакIрала аклуб «Абаза» жвасквша ъахъыцIыз йазынархаз аконференция акIвшатI Афон ШIыц апны.
Хвитта абакIрала аклуб «Абаза» жвасквша ъахъыцIыз йазынархаз аконференция акIвшатI Афон ШIыц апны. Ауи анархара хъада гIаунахIвуан азшIытга «10 сквша руацIа йашIамсуаз атшауацIыхра», хъадата ауаъа йызквчважвуз агIвычIвгIвыс йщаквгылра апны аспорт амагIны акIвын.
Аконференция йалан АААК ЙхIаркIу асовет аунашвачпагIв, «Абаза» клуб гIанзыршаз йгьи йапрезиденту Эгьзакь Мусса, «Абаза» клуб адиректор Боджгуа Леонид, хвитта абакIрала Европа йгьи СССР рчемпион Хутаба Раш, хвитта абакIрала Апсны йалакIу акоманда рбжьагIв хъада Бениа Джьарназ, СССР аспорт амастер, Апсны апны гIатгара зму абжьагIвы Бениа Дзука.
Аконференция акIвзыршуз Гвымба Адгур «Абаза» клуб атурыхи адуней анкъвакъвраква рпны йызнымкIва апхъагылари асогIакви гIатызгаз ауи абжьаматакви дгIарыквчважватI. УацIыхъван аконференция йалаквази асасчви АААК ахабарргарта портал акъаруквала йхъырхыз, «Абаза» клуб шщаквгылуаз йгьи штшауацIнахыз йгIаквчважвауа афильм йахъарыста йддырбатI, ауи амщтахь, йшлырхыз апшта, агIачважвараква джвыквылтI.
Апресс-конференция апны йгIачважваз Бениа Дзука йцIыхъвахауа асквшква руацIа Апсны абакIыгIвчва рабакIыща анадзара бзита йшалахIаз гIаликIгIатI. Ари аспорт квпшыра атшауацIыхра щардала йызбзиру Эгьзакь Мусси «Абаза» клуби ракIвпI.
«Эгьзакь Мусса ауыс здыруа дгIвычIвгIвыста чкIвыныргIа хвитта абакIра бзи йшдйырбуш дадгылтI. Ауи спорт апны йапхъахуз ачIвырхъаква зчпуз ацIайква йара йхъатачIв швапхала йыргвышхватI, умагIщауата ауыс укъаруква адугалырквын йуылымшуш шаъам хъадйырцIатI», – йхIватI Бениа.
«Абаза» спорт клуб абжьаматаква апхъахьыла йызквгвыгъушта йрыму ауысла азцIгIара джьауап айтуата Хутаба Раш уахьчIва аклуб апны тшызбжьаквауа Россия апынгьи адуней апынгьи йызнымкIва мчыта штшгIадырбахьаз йхIватI.
Боджгуа Леонид Апсны апны хвитта абакIра ауагIа баргвыта йшрыларгуз даквгIашIастI. Ауи аклуб абжьаматаква рахIа магIны зму ргIатгараква дрыквчважван ари аспорт квпшыра атшауацIыхра йазарархауа апрагылаквагьи гIашIипхьадзатI, акъральыгIви «Абаза» клуби ркъаруква адыркIылта ауат абаргвыраква дрыдзныс дшайгвгъауагьи йхIватI.
АААК ЙхIаркIу асовет аунашвачпагIв Эгьзакь Мусса аконференция йалакваз тшырзынайырхауата чкIвыныргIа ргIадзныргылра апны спорт магIын ду шаму гIаликIгIатI. Ауи йхIватI профессионал спорт уалазара ахъазла уашIамсуа ухъа уадынхалра шатахъу, ауаса ауи швабыж йшсабапу, йауа ухIварыквын – агIвычIвгIвыс йхIаль щаквнаргылитI, айгIайра дзазабакIуата дачпитI.
Эгьзакь Мусса апхъахьыла ймурадугьи агвы йгIаквицIатI: Апсны апны адуней йапшым акъральква рспортсменква тшъарзыбжьуш, уыжвгIанчIви бжьаща амалькви аъамапсымакви ъагIадрысабапуаш хвитта абакIрала квта гIаныршара.
«Апсны апны хIара аспортсменква рыхъазла аъащаква рыцIа-рыцIа йагъьхIчIвлуштI. Абарауасамца псайспадза аолимп чемпионква ргIадзныргылра хIазцуштI», – йгIаликIгIатI Эгьзакь Мусса.
Аконференция апны йгIачважвакваз уыс щарда гIащтIырхтI – акъральыгIва хвитта абакIра йазынарху агIаджвыквцIараква йшрыцнакIуа апны угIалагата Апсны апны адуней анкъвакъвра пхатшаква шырзакIвыршуш алшараквала йалгауата.
Аконференция апны аспортсменква йырчIархIтI. Ауат йгьырхъазым – Апсны апны хвитта абакIра тшауацIнарыхра къару ду ъалайцIаз ахъазла аклуб адиректор йрыхIазырыз йазалху ртшхъвага гIайырттI Эгьзакь Муссагьи. АААК ЙхIаркIу асовет аунашвачпагIв ауи апш гватра ъайзырбаз ахъазла дшырзыразу, «Абаза» спорт клуб йкъагIарныс шазитахъу йхIватI.
Ауи амщтахь йара йхъатала «Абаза» клуб абжьагIвчва зымгIва Апсны апны хвитта абакIра атшауацIыхра йъазынхауа ахъаз асогIаквала рыхьыз йхIватI. Ауат аспортсмен мчхъаква ъагIадзындыргылыз, бжьарала анхара ркъару ъартуа ахъаз артшхъвагаква рквнайыргатI. Рыхьыз рхIватI адуней йыквхым абжьагIвчвагьи: Чолокуа Борис, Тырквба Зауыр, Барцыц Валентин, Багателиа Дмитрий, Бешириши Манучар. «Абаза» клуб абжьаматаква «Адуней анкъвакъвраква рпны агIатгараква рыхъаз» йгьи «Агвыгъараква зпщылу» медальква рырттI.
Хвитта абакIрала аклуб «Абаза» жвасквша ъахъыцIыз йазынархаз аконференция Адуней апсуа-абаза конгресс асквш 30 артлапIара йазынарху ауысква йрыуата йакIвшатI.
Апсны апны йапхъахауа, уахьчIвалагьи йзакIзаджвыкIу хвитта абакIрала аклуб «Абаза» асквш 2009 июль агIан йгIаншатI. Ауи анхара анджвыквнацIагIвацуз йгIашIарышвта аклуб гIанзыршаз, ргвышхвагIвтагьи йаму Эгьзакь Мусса ауи йахъвдаквцIарата йбуз Апсны апны ацIайква спорти абзазаща згIвади йрызрыму азыгIальаматра йалархIара акIвын. Ауи аклуб анкъвгари Апсны апны хвитта абакIра тшауацIнарыхри 13 сквша руацIа сом мильуан 70 райхIа алайцIатI.
Асквш 2022 йадахIвуата Апсны шабгу апны аспортсменква йрыдынхалитI бжьагIвыта 36-гIв, тшызбжьауа ацIайква 648-гIвы йнадзитI, ауат цысквша уалагата 16 сквшадза йыртапI. Апсны арайонква зымгIва рпны аклуб ахъвшараква нхитI. 16-гIв бжьаматачва Апсны утыцIта йаъапI.
Адуней апсуа-абаза конгресс VIII Айззараду ахабар дыргауата йацынхитI: Апсны акъральыгIва телерадиуакомпания (АГТРК), «Абаза-ТВ» телеканал, Sputnik Апсны хабарргарта агентства.